RJD से बागी हुए तेजप्रताप को मिला BJP और JDU का साथ, डिप्टी CM सुशील मोदी ने कही यह बात...  
तेजप्रताप को मिला विरोधियों का साथ
अपनी पार्टी से नाराज चल रहे हैं तेजप्रताप
दो सीटों पर अपने उम्मीदवार को उतारने को लेकर है नाराजगी
भाजपा के नेता और बिहार के उपमुख्यमंत्री सुशील कुमार मोदी ने कहा कि वंशवादी रातनीतिक पार्टियों में जब दो वारिस हो जाते हैं, तो ऐसी स्थिति उत्पन्न हो जाती है. सुशील मोदी ने कहा, 'राजद वंशवाद की कलह झेल रहा है. यह दो वारिसों को बीच का संघर्ष है. सारण से तेजप्रताप यादव के ससुर को टिकट देना उनके लिए जले पर नमक छिड़कने जैसा है. राजद तेजप्रताप के जले पर नमक छिड़कने का काम कर रही है.' 
उन्होंने कहा कि राजद के कार्यकर्ताओं में तेज प्रताप की मांग ज्यादा है. लोगों का कहना है कि तेज प्रताप के भाषण देने की शैली लालू प्रसाद जैसी है. उन्होंने यह भी कहा कि यह संघर्ष अब थमने वाला नहीं है. इधर, जेडीयू के प्रवक्ता नीरज कुमार ने भी तेजप्रताप के पक्ष में उतरते हुए कहा कि यह राजनीतिक हक की लड़ाई है, जो वह लड़ रहे हैं. उन्होंने कहा कि तेजप्रताप अपने छोटे भाई से ज्यादा अंतर से विधानसभा चुनाव में विजयी हुए थे. इसके बावजूद उनको हक नहीं दिया गया.